
Prolog

Lawson Court i Leyton, rett utenfor London, 1805

March Lawson var vant til ståk og støy og masse folk rundt seg, så nå satt hun helt lammet mens bestefarsklokken merket av tiden sekund for uendelig sekund. Pendelens rytmiske bevegelse klarte ikke å bryte den tunge stillheten som omga henne i arbeidsværelset, farens hule. Etter at de kom tilbake, hadde hun tilbrakt det meste av tiden her, for den velkjente duften av lær og blekk ga henne trøst, sammen med de gode minnene om faren. Notatboken hans lå åpen på skrivebordet som om den ventet på at han skulle komme tilbake og gjøre ferdig regnskapene for godset.

På dagen før sin syttende fødselsdag hadde March regnet ut at hun hadde tilbrakt to hundre og tre måneder på denne jord. Én måned av to hundre og tre ville vanligvis ikke betydd noe særlig, men i løpet av den korte tiden hadde skjebnen stjålet alt fra henne.

Mørke følelser drev gjennom henne som bølger i storm. Hun og de tre søsknene hennes hadde bare vært borte en måned – syvogtyve dager, for å være nøyaktig. Nå var hun med ett overhode for familien, som besto av en ett år gammel bror og to søstre på elleve og ti. Tankene surret i hodet hennes. Søsknene hadde ikke anelse om hva som hadde ventet dem da de kom hjem fra Brighton.

Det hadde dessverre hun. Hun hadde visst om det de siste to ukene. Et brev hadde kommet med kurer for å informere henne og Hart Pennington, som fulgte henne og småsøsknene på reisen, om at foreldrene deres var døde av influensa. Om det var klokt eller ikke, så hadde hun ikke fortalt de tragiske nyhetene før under hjemreisen.

Gudskjelov at hun hadde hatt Hart der, ellers ville hun ikke overlevd turen hjem. Han var snill og omsorgsfull, og gjorde sitt ytterste for å avlede småsøsknene på turen så March kunne tenke på fremtiden deres og sine nye plikter som familiens overhode.

Hart var tredve år eldre enn March, og han hadde vært ansatt hos faren i mer enn ti år, som personlig assistent og sekretær. Faren hadde bedt ham følge dem vekk fra Leyton for å komme unna influensautbruddet. Da det var trygt å vende tilbake til Lawson Court, hadde Hart fulgt dem til foreldrenes grav og trøstet dem da markørene ble satt i bakken. Fra den dagen av var han onkel Hart, og han ble en like stor del av familien som March var. Dessverre var han ikke der og kunne hjelpe henne nå, for han var på besøk hos en nær venn som trengte ham.

Det spilte liten rolle om Hart var der eller ikke – dette var hennes ansvar.

Det var blitt uhyggelig stille i huset. Pendelen på bestefarsklokken hadde plutselig stoppet, som om den var redd for at lyden skulle vekke Dødens oppmerksomhet og lokke den tilbake til døren deres.

Døden – den ondskapsfulle tyven som hadde tatt de fineste, mest levende individene i det lille samfunnet deres i sin iskalde favn. Deriblant foreldrene hennes. Da moren ble alvorlig syk, hadde faren sendt March og søsknene vekk i håp om at de skulle unnslippe sykdommen, mens han ble hjemme for å pleie sin kone. Moren hadde dødd etter to dager. Faren hadde klart seg mindre enn en uke. March visste hvor inderlig faren hadde elsket moren, så hun tvilte på om det var feberen som hadde tatt livet av ham.

Han hadde dødd av knust hjerte.

– March? pep en liten stemme, som ikke lenger klarte å holde tilbake tårene. Ti år gamle Julia sto med broren Bennett i de små armene, og strevde med å holde fast den sunne og lubne babyen da hun gikk bort til storesøsteren.

March klistret på seg det bredeste smilet hun klarte. Lillesøsteren trengte trøst. – Hva er det, vennen min?

– Hvem skal passe på oss nå? Søsteren hvisket ordene så lavt som lette slag av englevinger.

– Det skal jeg. March bøyde seg forover og strøk pekefingeren over det rosa kinnet til Julia.

– Hva med Faith? Den tynne stemmen ble anstrengt, som om hun kunne briste i hysterisk gråt igjen når som helst. – Hvor er hun?

Julia, den yngste søsteren, hadde praktisk talt vært utrøstelig da hun fant ut at foreldrene var borte og at det trygge hjemmet de hadde tatt for gitt, var forandret for bestandig. Etter det måtte Julia alltid vite hvor søsknene befant seg til enhver tid.

– Faith la seg tidlig i kveld, svarte March. – Hun er helt utslitt.

– Hvem skal passe på Faith?

– Vennen min, vi har jo snakket om dette. De siste to dagene hadde March så godt hun kunne prøvd å berolige søsteren, og gitt henne all den ekstra oppmerksomheten hun kunne for å dempe frykten hennes. Hun hadde sittet i timevis og holdt om Julia mens den naive uskylden hennes ble skyllet bort med hver tåre som vætet kinnene. Samme hva hun sa for å berolige søsteren, så virket det ikke som det hjalp. I de ensomme nattetimene rev marerittene til Julia opp bekymringssårene March hadde klart å lukke i løpet av dagen.

Søsteren hadde god grunn til å være livredd.

Hun var livredd selv. Nå svelget hun tungt i håp om å skjule sin egen frykt og sorg. Ellers kom Julia til å bli helt fra seg igjen.

Plutselig klynket Bennett, et sikkert tegn på at han ikke likte seg i armene til Julia. I et forsøk på å roe ham husket den lille jenta ham opp og ned. Bevegelsen gjorde spedbarnet rasende, og han ga fra seg et skrik så gjennomtrengende at det kunne fått en banshee til å krympe seg.

– Jeg skiftet akkurat på ham, så han er ikke våt. Julia rakte babyen forsiktig til March. – Han er vel sulten, tenker jeg.

March holdt gutten tett inn mot brystet og begynte å gå frem og tilbake mens hun klappet ham på ryggen.

– March, hvisket Julia. – Hvem skal passe på ham?

– Det skal jeg. Søsteren sa navnet hennes hele tiden, og det begynte å gå March på nervene. Men Julia følte visst behov for å gjenta det igjen og igjen, som om det var en bønn som sørget for at hun var trygg.

Julia nikket og så ut som hun hadde forstått noe viktig. – Han er din baby nå, og du er moren hans.

Det uskyldige utsagnet rev i stykker de skrøpelige båndene som holdt verden sammen for March, og hun kunne ikke lenger benekte sannheten. Dette var det nye livet hennes. Hun kom aldri til å unnslippe dette enorme ansvaret, ikke før broren ble gammel nok til å drive Lawson Court selv.

March trakk pusten dypt for å dempe engstelsen som strammet seg om hjertet. Det var ikke snakk om at hun kunne drive godset alene. Hun hadde allerede skrevet til farens sakfører i London og bedt om hjelp. Faren hadde opprettet pengefond for dem alle sammen, i tilfelle noe mot formodning skulle skje. Lord Burns, en venn av hennes avdøde bestefar, kom til å bli utnevnt til verge for familien og godset, i tillegg til Lawson-barnas personlige fond.

For å overleve sorgen klamret March seg til håpet om at lord Burns ville handle raskt, så alt kunne bli bra igjen.

Leppene til Julia begynte å skjelve. – M-March, jeg er redd.

– Jeg vet det, Jules. Hun nikket med tårer i øynene. – Jeg også. Men vi er fortsatt en familie. Hva jeg enn må gjøre for å få det til, så skal vi være sammen. Det lover jeg.

– Jeg tror deg. Søsteren snudde seg for å gå, men så bråsnudde hun på en liten fot. – Jeg er lei for at du ikke får danse.

– Hva? March gikk fremdeles frem og tilbake med spedbarnet mens hun klappet ham rytmisk, men nå stirret hun på søsteren. De siste dagene hadde Julias følelser svingt fra den dypeste sorg til en usunn opprømthet. Dette var enda et eksempel på humørsvingningene. March hadde vanskelig for å sette seg inn i humøret til den lille jenta.

– Våren din. Julia rynket pannen.

– Våren min? Jeg forstår ikke.

– Som sommeren, vinteren og høsten. Den lille jenta brukte ermet til å tørke nesen, som fortsatt var våt av tårer. – Mamma fortalte meg om det.

Hun mente sesongen. – Du mener når jeg skulle debutere i selskapslivet?

Lillesøsteren nikket. – Jeg er lei for at du ikke får brukt den pene kjolen og skoene. Mamma viste meg det sist vi var i London. De broderte strømpene var så myke. De minnet meg om lammeull.

– Ikke tenk på det. Det er andre ting som er mye viktigere. Hun la fingeren lett mot oppstoppernesen til Julia samtidig som hun klemte babyen inntil seg. – Du, for eksempel.

– Hvis jeg får en vår, så skal jeg gi den til deg, March, erklærte Julia.

– Tusen takk, Jules. Det er veldig sjenerøst av deg. Søsteren hennes var helt herlig – en veldig liten og veldig redd herlig sjel.

Livet til March hadde skiftet retning, og hun ante ikke hvordan hun skulle navigere seg frem eller hvor hun skulle snu seg. Egoistisk sett klarte hun ikke å la være å føle på skuffelsen. Hun hadde gledet seg til sin første sesong.

Det siste året hadde hun drømt om å møte andre unge kvinner og menn som skulle bli venner for alltid etter at de hadde begynt på veien mot voksenlivet sammen. Med morens veiledning skulle hun lært å bli en dannet ung dame og et produktivt medlem av samfunnet. Og viktigst av alt – hun skulle ha funnet seg en ektemann, en som ville holde av henne og beskytte henne slik faren hadde gjort for moren.

Det strammet seg i magen hennes. Hva om hun aldri ble gift, aldri fant den lykken hun hadde betraktet som sin rett?

Hun ristet på hodet. Hun bekymret seg unødvendig. Så snart lord Burns kontaktet henne, kom livet til å falle inn i en ny, men normal rytme. Han ville komme og sørge for at de hadde alt de trengte. Han ville hjelpe dem med å erstatte tjenerne som enten hadde blitt felt av influensaen eller hadde sluttet etter at foreldrene døde. Bare mrs. Oliver, husholdersken, var igjen, og hun var fremdeles i ferd med å komme seg etter sykdommen.

March fikk bare ha sin første sesong til neste år i stedet.

Den tanken var ikke særlig trøstende. Det nyttet ikke å nekte for at det hun virkelig ønsket, var at foreldrene skulle komme inn døren og ordne opp. Moren ville trøste babyen, og faren ville løfte opp Julia og få henne til å le. Og så ville Faith komme inn med en av de evinnelige bøkene sine i hånden. Alle sammen kunne være en lykkelig familie igjen. Hvis det fantes en barmhjertig Gud, ville han skru tilbake klokken to måneder.

Hun ba om noe som var uoppnåelig, og hjertet hoppet i brystet som for å unnslippe fortvilelsen.

– Du forlater oss ikke, da? Den tynne stemmen til Julia skar gjennom tankene til March.

– Nei, søteste. Jeg er der jeg vil være. Og jeg vil at du skal være her også.

– March? De vakre dådyrøynene til Julia glitret av rå frykt.

Den usikre stemmen til søsteren var som en kniv i hjertet, og hun ble redd for at brystet hennes skulle splittes i to.

– Hvem skal passe på deg? hvisket Julia. Søsteren hadde stilt de samme spørsmålene hver dag, og svaret på dette var alltid det samme.

Ingen.

Hun bet seg så hardt i underleppen at hun kjente smaken av blod. Bitterhet var en ubrukelig følelse. Jo før hun aksepterte omstendighetene, jo enklere ville det bli. – Papa har sørget for oss. Vi skal passe på hverandre. Det er slik det skal være.

Babyen hylte av sine lungers fulle kraft. Igjen sto tårene i øynene til March. Hun hadde vært så dypt nede i sin egen sorg at hun hadde glemt å gå til landsbyen og kjøpe mat i dag. For et rot.

Broren begynte å skrike så hun trodde hjertet hennes skulle stoppe. De hadde ikke mat i huset, men det var i hvert fall litt melk. Klokken var over ti på kvelden, så det var altfor sent å gå og handle. I morgen skulle hun fylle opp spiskammeret. I løpet av en uke kom hun til å høre fra sakføreren. Og så ble alt bra.

– Vennen min, kan du varme den siste melken til broren din?

Julia bøyde hodet, men klarte ikke å skjule at underleppen skalv. – Jeg er lei for det, March. Ikke bli sint. Jeg drakk opp melken.

Babyen hikstet og strevde for å få luft til å skrike igjen. Panikken som hun hadde kjempet mot hver våkne time etter at de kom tilbake til Lawson Court, steg opp i henne. Hun gispet i et desperat forsøk på å ta seg sammen.

– March, jeg er så lei for det. Jeg var sulten. Tårene begynte å trille nedover de røde kinnene til Julia. – Kommer du også til å forlate meg?


1

Åtte år senere

– Miss Lawson, du er løst fra dine plikter som husholderske. Vicomten knep øynene sammen og hevet haken så ansiktet fikk det uttrykket det alltid hadde når han drakk et glass usøtet limonade. – Med øyeblikkelig virkning.

Den var drøy. March konsentrerte seg om tanken på skittentøyet for ikke å le høyt av det tåpelige utsagnet. Hadde det bare vært sant som han sa, så kunne hun fått seg en hardt tiltrengt hvil. Hun så for seg at hun dovnet seg i sengen med et tårn av de siste gotiske romanene på nattbordet, men skjøv straks fantasien fra seg. Det var ingen vits i å ønske seg noe som aldri kom til å skje.

I dag tok pliktene aldri slutt. På morgenen hadde hun gått gjennom spiskammeret, planlagt ukemenyen, betalt slakteren og ført husholdningsregnskapet. Hun måtte fortsatt finne penger til å reparere den siste lekkasjen i taket. Hvor de pengene skulle komme fra, var ikke godt å si.

Vicomten foldet hendene på skrivebordet og forsøkte å heve det ene øyebrynet, men mislyktes fullstendig. Begge brynene skjøt opp og fikk ham til å se overrasket ut.

March lot som hun måtte hoste, for å skjule latteren som boblet i brystet. Vicomten klarte alltid å gjøre stemningen lettere. Hun lente seg bakover i stolen og bestemte seg for å nyte pausen denne samtalen ga henne, for ettermiddagen truet med å bli enda travlere enn morgenen hadde vært. Hun måtte gå opp på loftet og sortere de gamle klærne, for i morgen skulle kjolesyersken komme og avgjøre om noen av kjolene egnet seg for omsøm. Siden Parlamentet hadde åpnet tidlig i år, var sesongen bare noen uker unna. Hun måtte snakke med mr. Willingham om leveranser av ved og kull. De hadde allerede brukt opp budsjettet for de neste seks månedene.

– My lord, jeg kan dra herfra i slutten av uken, men jeg forventer en full ukelønn og reisepenger tilbake til London. Det var forbløffende at hun klarte å snakke med så jevn og rolig stemme, med tanke på at han var i ferd med å si henne opp. – Kan jeg spørre om grunnen til oppsigelsen?

Vicomten dro i halstørkleet og møtte blikket hennes. Det sjokkerte uttrykket i ansiktet fikk ham til å ligne en ørret som sprellet på elvebredden og prøvde å komme ut i vannet igjen. Like etter la han ansiktet i alminnelige folder, men et merkelig drag av noe, kanskje skuffelse, gled over det.

– Ja vel. Du fortjener en forklaring. Han svelget ubehaget så adamseplet hoppet litt. – Jeg har gjentatte ganger bedt om at det ikke skal være skinke eller bønner på ukemenyen.

– Sier du meg opp på grunn av skinke og bønner? March satte nesten ordene i halsen. Hun bet seg i tungen for ikke å le høyt, men klarte ikke å skjule et smil. Vicomten fikk røde flekker i ansiktet.

– I går kveld var det hovedrett for tredje gang denne måneden. Jeg avskyr klumpene og det ekle klinet. Og hvorfor er det aldri ingen søtsaker på menyen, om jeg tør spørre? Din etterfølger, miss Faith, forsikrer meg om at det vil bli mye mer av det når hun overtar. Du kan lære henne opp i løpet av den siste uken din her.

March ga fra seg et sukk. Hjertet strammet seg i brystet. Hun hadde mislykkes. – Bennett … for det første heter det «aldri noen søtsaker» ikke «aldri ingen». For det andre får jeg ikke til noe bedre slik omstendighetene er. For det tredje … å velge Faith som min etterfølger? Hva med …

– Det dårlige benet hennes påvirker ikke arbeidsevnen. Du har gjentatte ganger sagt til oss at hun klarer det hun vil, sa den ni år gamle broren utfordrende. Den unge vicomten trakk pusten dypt inn og blåste de uregjerlige svarte lokkene bort fra ansiktet. Øynene hans var oppsiktsvekkende grønne. March hadde følelsen av at ansiktet hans forandret seg hver eneste dag, og hun begynte å se antydninger til mannen han kom til å bli. Og for hver dag lignet han mer og mer på faren deres.

– Vennen min, det er snilt av deg å si det. Hvis Faith hørte det, er jeg sikker på at hun ville bli glad. Men ikke spark i skrivebordet, er du snill. Det blir merker i treverket, skjente March med lav stemme.

Bennett snøftet misfornøyd før han snudde seg og så ut av vinduet. Det hadde vært vanskelig for ham å vokse opp som eneste bror med tre eldre søstre. Han hadde ingen voksen mann i livet sitt som kunne lære ham å oppføre seg som en ung lord skulle, for ikke å snakke om hvilket ansvar som ventet ham når han ble voksen. Han trengte en ordentlig huslærer, og en utdannelse som passet en vicomte.

– Jeg skal gjøre mitt beste for å servere flere søtsaker. Det er alt jeg kan love. Nå hadde hun såret stoltheten hans. Det var ikke første gang, og det kom ikke til å bli den siste. Ikke fordi hun ville det, men de måtte innse realitetene om vicomtens husholdning. Det var ikke penger til søtsaker.

Han snudde seg brått mot henne, og stemmen hans var utfordrende. – March, hvor mange ganger må jeg be deg om det? Vær snill å kalle meg «my lord» når jeg er i arbeidsværelset mitt. Dessuten er det mitt skrivebord, og jeg sparker i det så mye jeg vil. Plutselig sprakk det unge ansiktet i et sjarmerende skjevt smil. – Er du villig til å forandre menyen? Skal du virkelig prøve å servere mer søtsaker?

– Jeg skal se hva jeg kan gjøre, men jeg lover ingenting. Det ivrige ansiktet til broren ga henne enda en grunn til å ordne opp i alt som var galt hos dem. Hun ønsket desperat å oppfylle ønskene hans, men den gnagende skyldfølelsen svekket besluttsomheten. Hun ville bli nødt til å gjøre det utenkelige igjen hvis de skulle overleve de neste ukene og komme seg til London.

Det siste året hadde familien virkelig slitt økonomisk siden de ikke fikk penger til husholdningen eller godset. Året før hadde utbetalingene vært så ørsmå at de ikke kunne kjøpe nok høy og havre til de to hestene de eide. Lord Burns svarte aldri på brevene hennes og forklarte ikke hvorfor han hadde stanset utbetalingene.

Heldigvis hadde hun forberedt seg på dårligere tider og lagt til side litt penger i tilfelle krise. Takreparasjonene i høst hadde slukt det meste av de pengene – og taket var fortsatt lekk. Å si at de hadde dårlig økonomi var slett ikke å overdrive. Det var aldri nok penger. Nå var de nede på sine siste fem pund. Den gjerrige vergen deres, lord Burns, hadde forsvunnet for over et år siden, og hun ante ikke hvordan hun kunne få tak i ham. Ingen hadde fortalt dem om han levde eller var død.

For å gjøre det enda verre hadde farens sakfører pensjonert seg uten noen til å overta etter ham. De hadde ikke fått noen ny verge. Men det var kommet en ny formynder som skulle forvalte pengene til Lawson-søstrene.

March hadde kontaktet markien av McCalpin, formynderen. Han hadde sendt et meget vennlig brev der han presenterte seg og informerte henne om at hans egen sakfører skulle hjelpe ham med pliktene. Det var for over to måneder siden. Og fortsatt hadde verken markien eller sakføreren hans svart på forespørselen om midler.

Hun var blitt forskrekket da hun fant ut at markien var broren til bankforbindelsen hennes, lady Emma Somerton, som også var en god venninne av henne.

March var lei av å snu på hver shilling. Hun ville ha pengene sine, fondet foreldrene hadde satt av til henne. Desperate tider krevde desperat handling. På en eller annen måte skulle hun få tak i pengene de trengte.

– Lord Lawson, jeg skal gjøre mitt beste.

Etter at alle hadde trukket seg tilbake for kvelden, satte March seg ved brorens skrivebord og glattet på det dyre velinpapiret for femte gang, som om det var blitt en nervøs vane. Hun dyppet forsiktig pennesplitten i blekket. Bevegelsen fikk en skjelving til å gå gjennom kroppen hennes, og hun ble nødt til å sette tilbake skriveredskapet i stativet og lene seg tilbake i stolen.

Tanken på å skrive og be om penger fikk det til å velte seg i magen hennes. Det var slik hun hadde blitt de siste månedene – en falskner, en svindler, en tyv og løgner av verste sort. Familien hennes og Hart hadde ikke anelse om at hun stjal. Hun svelget motviljen og tok fjærpennen igjen.

Omstendighetene krevde dristige handlinger. Hvis hun først skulle gjøre noe hun angret på, så kunne det like gjerne være noe stort. Hun var lei av å snu og vende på myntene hver eneste dag. Hvis hun ville at søsknene skulle komme seg ut av dette helvetet, hadde hun ikke noe særlig valg.

Det var ingen fordeler ved å vente. Så snart brevet var skrevet, ville pengene være tilgjengelige i løpet av fem dager. I de siste ukene hadde hun lært seg prosessen til fulle. Med dyktig hånd skulle hun signere anmodningen som markien av McCalpin.

Ikke en eneste gang hadde noen stilt spørsmål om signaturen hans, eller rettere sagt, signaturen hennes. Markiens sakfører hadde totalt ignorert brevene der hun hadde bedt om midler og hjelp, og det betydde at markien heller ikke brydde seg om hva hun foretok seg.

Markiens signatur ville sørge for at pengene ble satt inn på hennes konto i E. Cavensham Commerce, banken som var opprettet av markiens søster, grevinnen av Somerton. Det var en bank av kvinner for kvinner, og den var blitt meget lønnsom på under et år. Lady Somerton hadde personlig sendt March en invitasjon til å bli kunde av banken. For March hadde det vært som sendt fra himmelen. Hun hadde ikke mange penger på kontoen, men hadde tatt opp flere små lån når det var nødvendig.

Men lånene hadde ikke klart å dekke familiens behov de siste månedene etter at den siste gjenværende leilendingen deres fikk store skader på eiendommen i en forferdelig vinterstorm. March hadde ikke mer å tilby E. Cavensham Commerce som sikkerhet. Det eneste verdifulle hun eide, var et par av morens øredobber, og de lå allerede i lady Somertons bankhvelv. Så ironisk at den som hadde hjulpet March mest økonomisk, var søster av en mann som åpenbart ikke hadde tid til familien hennes.

Hvis hun mistet den siste leilendingen, ville godset være konkurs innen året var omme. Og tvunget av omstendighetene gjorde March det utenkelige. Familiens situasjon ga henne ikke annet valg enn å underslå penger fra sin egen medgift, også kalt båndlagte midler.

Hun så for seg fondet som et pennal. Det var fullt, men i stedet for blyanter var det penger der. Før markien overførte pengene til henne, tilhørte de fondet – eller pennalet, som hun gjerne tenkte på det som. Selv om det var ment at det skulle sikre henne, var det bare markien som hadde makt til å frigi pengene som kunne dekke behovene deres.

Markien hadde ignorert den høflige, men inntrengende bønnen om å skrive over pengene på henne. De befant seg fortsatt i pennalet.

Hun og de to søstrene hadde hvert sitt fond på femogtyve tusen pund, en pen sum som var tenkt til medgiftene deres. Men så snart en av søstrene giftet seg, eller – som i Marchs tilfelle – fylte femogtyve, skulle pengene enten utbetales til ektemannen eller den ugifte søsteren.

March rettet seg opp i stolen og rensket halsen. Hun hadde ikke andre muligheter hvis hun ville beskytte familien. Fondet hennes burde vært utbetalt til henne, og hun skulle kunne bruke pengene på hva som helst, inkludert søtsaker til lillebroren, uten å få tillatelse fra noen.

Nå var det på tide å ta med søsknene til London. Det hadde blitt enda viktigere etter at deres eneste slektning på farssiden, Rupert Lawson, hadde begynt å komme på uanmeldte besøk. Det var ingen tvil om at han pønsket på å gifte seg med Julia.

Selv om han stadig snakket om hvor fordelaktig en slik union ville være for Julia og resten av familien, så March tvers igjennom ham. Han ville bare ha Julia for å få kontroll over formuene deres.

March var villig til å gjøre hva som helst for å beskytte Julia, Faith og Bennett fra slektningen. Og her på Lawson Court var de altfor sårbare. Det var tryggest å flytte til London.

For å få råd til det måtte March ta penger fra fondet. Pragmatisk som hun var, hadde hun spart på brevet der markien skrev at han foretrakk at hun sendte alle forespørsler til hans personlige sakfører. Hun hadde gjort som han ba om. Men da ingenting skjedde, tok hun saken i egne hender. Det hadde vært relativt enkelt å skrive uttaksbrevene og signere i markiens navn.

Foreløpig hadde ingen lagt merke til uttakene. Skulle hun bli siktet for underlag, var hennes eneste håp at magistraten ville være forståelsesfull. Pengene tilhørte jo henne, og hittil hadde det vært snakk om små summer.

Pennesplitten skrapte mot papiret. Hun løftet den opp mens hun tenkte over hvor mye penger hun skulle be om. Som presten, mr. Nivan, hadde sagt i prekenen på søndag, så spilte det liten rolle om man stjal et eple for å stille sulten eller et diamanthalskjede man hadde lyst på. I Guds øyne var synden den samme og førte til at man havnet i helvetes ild.

Med en bestemt bevegelse skrev hun inn ett tusen pund før hun signerte brevet. Det spilte liten rolle om det var en penny eller et pund, så hun kunne like gjerne gjøre turen til helvete verdt det. Hun brettet sammen papiret og tente et lys, og så smeltet hun forsiktig voks over brevet og satte markiens segl i den. Seglet hadde hun fått en pensjonert smed til å lage. Han var en gammel venn av familien, og hadde insistert på at han ikke ville ha betaling for det.

Hun skjøv fra seg uroen. I morgen kom markien av McCalpin til å be om at ett tusen pund fra miss March Lawsons fond ble satt inn på kontoen hennes i E. Cavensham Commerce.

Peisbålet begynte plutselig å sprake og frese. Hun lente seg tilbake i stolen til Bennett og så på flammenes dans. Det var nok Lucifer selv som gjorde klar ilden for henne.

Hun samlet all sin energi og reiste seg. Det var på tide å gå til kjøkkenet og gjøre i stand den gamle badestampen. Nå som alle sov, kunne hun ta seg et langt bad i ro og fred. I kveld trengte hun det.

Hver gang hun skrev et av disse brevene, følte hun seg skitten helt inn i sjelen.

Om hun hadde badet til i morgen, ville hun ikke følt seg ren igjen.

